Nordjyllands Politi eftersøgte lørdag en 78-årig kvinde, der er gået fra sin adresse på Dorfvej i Dorf nord for Dronninglund. Ifølge TV2 Nords oplysninger på stedet er kvinden netop fundet - i god behold omkring seks kilometer fra sin bopæl. Kvinden forlod sin bopæl fredag aften, siden havde ingen set hende, og man frygtede for hendes helbred, idet hun lider af demens. Politiet bad om hjælp fra de omkringboende, da man mente, hun kunne være i nærheden enten i haver eller garager. Og det var netop en borger, der tippede politiet om, at han havde set en kvinde, der passede på signalementet, og altså et tip, der førte til, at den ældre kvinde nu er fundet. Tippet kom fra Dybvad, og politiet sendte en helikopter i luften i området, hvorefter man fandt den 78-årige kvinde. Hun er nu genforenet med sine pårørende.

Referat:
Den 78-årige kvinde, som Nordjyllands Politi siden lørdag sidst på formiddagen har efterlyst, er klokken 13.20 fundet.